Musikkens Hus kalder i anledning af den alvorlige og tragiske situation i Ukraine alle nordjyder sammen lørdag 12. marts kl. 18.15. Her vil Musikkens Hus stå i spidsen for et stort fælles lysoptog. Lasse Rich Henningsen fortæller her om hvad, der skal ske lørdag aften og hvordan, nordjyderne kan være med: - Det gør vi, fordi vi ønsker at bidrage til at skabe lys i en mørk tid i Europa, lyder det fra Musikkens Hus, som samtidig opfordrer alle nordjyder til at møde op og deltage i optoget, som starter på Nørresundby Torv og slutter på Musikkens Plads klokken cirka 19.10. Limfjordsbroen spærres i begge retninger, så alle, der deltager, kan gå i samlet flok. Lysoptoget fungerer som optakt til DR og TV2s støttekoncert "Sammen for Ukraine", som vises live på storskærm på Musikkens Plads efterfølgende. Alle, der ønsker at deltage, opfordres til at medbringe lyskilder af enhver art, og alt fra lyskæder til cykellygter, pandelamper og stavlygter kan bruges. Forrest i optoget kører en vogn med store projektører, der lyser op i mørket, og som vil spille musik i forbindelse med fællessang, og lysoptoget er i høj grad tænkt som et familievenligt arrangement, hvor både barnevogne og kørestole kan oplyses og deltage. Lysarrangementet begynder klokken 18.15 på Nørresundby Torv.

Referat:
Limfjordsbroen spærres af, når mange hundrede nordjyder lørdag aften ventes at deltage i lysoptog fra Nørresundby til Aalborg til støtte for Ukraine.